Obrazac A-2

**REZIME PROGRAMA OBUKE**

|  |
| --- |
| **Naziv programa obuke** |
| Hraniteljstvo za decu sa smetnjama i teškoćama u razvoju i porodični smeštaj uz intenzivnu ili dodatnu podršku |

|  |
| --- |
| **Autor, odnosno koautor programa obuke** |
| * Katlin Brašić-konsultant UNICEF-a, stručnjak u oblasti socijalne i dječje zaštite sa dugogodišnjim iskustvom rada u regionu i Velikoj Britaniji. * Ivana Koprivica, ekspert u oblasti socijalne zaštite sa fokusom na pružanje usluge hraniteljstva u Srbiji, vd direktora Centra za porodični smeštaj i usvojenje Novi Sad |

|  |
| --- |
| **Realizator programa obuke** |
| * Katlin Brašić-konsultant UNICEF-a * Ivana Koprivica, ekspert u oblasti socijalne zaštite sa fokusom na pružanje usluge hraniteljstva u Srbiji, vd direktora Centra za porodični smeštaj i usvojenje Novi Sad |

|  |
| --- |
| **Kontakt osoba (telefon i e-mail)** |
| Katlin Zara Brašić  381 63 83 45462 |

|  |
| --- |
| **Ciljevi i zadaci programa obuke i oblast socijalne i dječje zaštite na koju se odnose** |
| **Opšti cilj obuke:**  Razviti kapacitete profesionalaca u socijalnoj zaštiti za organizaciju i pružanje podrške hraniteljima za decu sa smetnjama i teškoćama u razvoju. Specifični ciljevi obuke:  * **Osnažiti razumevanje** različitih potreba i rizika dece sa smetnjama i teškoćama u razvoju. * **Unaprediti znanje** učesnika o pravima dece sa smetnjama i teškoćama u razvoju koja odrastaju u sistemu zaštite. * **Proširiti razumevanje stručnjaka** o medicinskom i socijalnom modelu invaliditeta i naglasiti prednosti holističkog pristupa pri proceni i planiranju usluga za decu sa smetnjama i teškoćama u razvoju. * **Razviti kompetencije stručnjaka** za motivisanje potencijalnih hranitelja, za sagledavanje potrebnih kompetencija za hraniteljstvo uz intenzivnu I dodatnu podršku i unaprediti komunikacione veštine stručnjaka o deci smetnjama i teškoćama u razvoju. * **Unaprediti veštine stručnjaka** u korišćenju resursa dostupnih u lokalnoj zajednici. * **Osnažiti sposobnost stručnjaka** da pruže podršku hraniteljima u očuvanju njihove dobrobiti i prevenciji profesionalnog izgaranja.   **Oblast socijalne i dečije zaštite na koju se odnosi:**  Program obuke se odnosi na oblast hraniteljske zaštite decu smetnjama i teškoćama u razvoju. Fokus je na unapređenju stručnih kapaciteta za organizovanje hraniteljstva i pružanje odgovarajuće podrške hraniteljima sa decom sa smetnjama i teškoćama u razvoju. |

|  |
| --- |
| **Sadržaj programa obuke** |
| Program obuke se sastoji iz 8 tematskih celina. Svaka tematska celina predstavlja posebnu sesiju. Prvog dana program obuhvata razumevanje dece sa smetnjama i teškoćama u razvoju, njihova prava i biopsihosocijalni pristup, motivaciju hranitelja da prihvate brigu o ovoj deci, kao i postupak sparivanja deteta i adekvatne hraniteljske porodice. Drugog dana fokus je na komunikaciji sa hraniteljima o deci sa smetnjama i teškoćama u razvoju, razvoju kompetencija potrebnih za kvalitetno hraniteljstvo, prepoznavanju i korišćenju lokalnih resursa uz podsticanje participacije deteta, te prevenciji sagorevanja i očuvanju dobrobiti hranitelja.  Rezime sesija:  Sesija 1: Razumevanje dece sa smetnjama i teškoćama u razvoju  U ovoj sesiji učesnici dobijaju uvod u temu hraniteljstvo, tj. porodični smeštaj za decu sa smetnjama i teškoćama, vrstama smetnji u razvoju i psihološkim i emocionalnim potrebama dece sa smetnjama i teškoćama u razvoju. Takođe se obrađuju faktori zaštite i rizika sa kojima hranitelji koji pružaju podršku deci sa smetnjama treba da budu upoznati.  Sesija 2: Prava deteta sa smetnjama i teškoćama u razvoju i primena biopsihosocijalnog pristupa u proceni i planiranju podrške  Sesija daje pregled međunarodnog i nacionalnog pravnog i političkog okvira za zaštitu prava dece sa invaliditetom u alternativnoj brizi, uključujući u kontekstu Konvencije o pravima deteta, Konvencije o pravima osoba sa invaliditetom, Smernica Ujedinjenih nacija za alternativno zbrinjavanje i Evropske standarde i preporuke. Sesija pruža pregled medicinskog i socijalnog modela invaliditeta i učesnici se upoznaju sa biopsihosocijalnim modelom koji povezuje biološke, psihološke i socijalne faktore u sagledavanju deteta sa invaliditetom. Kroz grupni rad, učesnici jačaju veštine procene i planiranja (fokus je ovde na fizički invaliditet i decu sa smetnjama u intelektualnom razvoju, dok se u kasnijim sesijama stavlja fokus na neurorazvojne smetnje). U plenarnoj diskusiji se diskutuju pitanja o organizaciji i normiranju porodičnog smeštaja uz intenzivnu ili dodatnu podršku.  Sesija 3: Motivacija hranitelja za prihvatanje deteta sa smetnjama i teškoćama u razvoju   Ova sesija fokusira se na razvoj veština profesionalaca da motivišu postojeće i potencijalne hranitelje da razmotre brigu o deci sa smetnjama u razvoju, kroz razumevanje njihovih motiva i otpora, sa posebnim osvrtom na lokalni kontekst. Kroz interaktivni rad u grupama i plenumsku razmenu, učesnici prepoznaju faktore koji utiču na odluku hranitelja, a zatim povezuju temu sa tehnikom motivacionog intervjua – strukturisanim, empatičnim i partnerskim razgovorom koji pomaže hraniteljima da razjasne sopstvene vrednosti, prevaziđu ambivalenciju i ojačaju motivaciju za preuzimanje brige.  Sesija 4: Sparivanje: kako identifikovati adekvatnu hraniteljsku porodicu za dete sa smetnjama i teškoćama u razvoju  Sesija je posvećena tome kako identifikovati adekvatnu hraniteljsku porodicu za dete sa smetnjama i teškoćama u razvoju kroz sagledavanje njegovih potreba i mogućnosti porodice. Učesnici će kroz rad na studijama slučaja vežbati mapiranje potreba deteta, definisanje kriterijuma za izbor porodice, procenu faktora rizika i zaštite, kao i planiranje profesionalne podrške hraniteljima. Grupni rad i plenarna diskusija doprineće razmeni iskustava i razvoju praktičnih alata.  Sesija 5: Komunikacija sa hraniteljima o deci sa smetnjama i teškoćama u razvoju (kroz slučajeve neurorazvojnih poteškoća)  Sesija je posvećena komunikaciji sa hraniteljima o deci sa smetnjama i teškoćama u razvoju uz naglasak na razumevanju izazova i karakteristika deteta, ali i razbijanje predrasuda i predstavljanje deteta na holistički način. Tema će se obraditi kroz prizmu neurorazvojnih poremećaja i neuroraznolikosti. U uvodnom izlaganju, učesnici se upoznaju sa ključnim pojmovima (neurorazvojni poremećaj i neuroraznolikost), najčešćim oblicima ovih poremećaja, kao i o opreznosti od stereotipiziranja. Kroz rad na studijama slučaja i rol-plej, učesnici vežbaju kako da istaknu snage i potencijale deteta, ali i da jasno i realno objasne kliničku dijagnozu i njene posledice za dete. Poseban fokus stavljen je na reagovanje na stigmu i diskriminišuće stavove na način koji podstiče razumevanje i otvorenost, a ne otpor.  Sesija 6: Kompetencije za hraniteljstvo za decu sa smetnjama i teškoćama u razvoju  Sesija se bavi kompetencijama koje su potrebne hraniteljima da bi pružili kvalitetnu brigu deci sa smetnjama i teškoćama u razvoju. Učesnici kroz grupni rad analiziraju osnovne kompetencije koje se koriste u procesu procene i podrške hraniteljima, sa naglaskom na njihovu primenu u radu sa decom sa razvojnim teškoćama. Kroz studije slučaja postojeće kompetencije se konkretizuju, a učesnici razmatraju mogućnost definisanja dodatnih kompetencija koje treba razvijati kod hranitelja dece sa smetnjama i teškoćama u razvoju. Cilj je da učesnici prodube razumevanje opštih i specifičnih kompetencija i da nauče kako da ih koriste za definisanje programa za razvoj kapaciteta hranitelja dece sa smetnjama u razvoju.  Sesija 7: Korišćenje lokalnih resursa i participacija deteta  Sesija je usmerena na razvoj kapaciteta stručnjaka da kod hranitelja podstiču prepoznavanje i korišćenje socijalnih resursa u zajednici, kao i da jačaju njihovu svest o značaju aktivne participacije deteta i porodice. Kroz rad u malim grupama i analizu studija slučaja, učesnici identifikuju najvažnije resurse za decu sa smetnjama i teškoćama u razvoju i njihove hranitelje, razmatraju moguće barijere i predlažu prilagođavanja za njihovo prevazilaženje. Diskusija naglašava da participacija doprinosi osećaju pripadnosti, razvoju detetovog samopouzdanja i veština, smanjenju stigme i jačanju porodice. Sesija se završava ličnom refleksijom učesnika o sopstvenoj participaciji i malim koracima koje mogu preduzeti za aktivnije uključivanje u zajednicu.  Sesija 8: Prevencija sagorevanja i unapređenje dobrobiti hranitelja  Sesija je fokusirana na osnaživanje stručnjaka da prepoznaju i adekvatno odgovore na potrebe hranitelja za podrškom i predahom, naglašavajući važnost brige o njihovom blagostanju kao preduslova stabilnog i kvalitetnog hraniteljstva. Učesnici kroz individualni i grupni rad identifikuju najčešće izvore stresa kod hranitelja i razvijaju strategije koje kombinuju ličnu brigu o sebi sa spoljnim oblicima podrške, poput predaha, supervizije i mreže iz zajednice. Radionica se završava formulisanjem konkretnih akcija i primera ličnog plana brige o sebi, uz naglašavanje uloge porodice, zajednice i profesionalnih službi u rasterećenju hranitelja. |

|  |
| --- |
| **Kompetencije koje će program obuke razvijati** |
| * **Stručni radnici poseduju razumevanje različitih potreba i rizika dece sa smetnjama i teškoćama u razvoju i sposobni su da ih prepoznaju u kontekstu hraniteljstva.** * **Stručni radnici su osposobljeni da tumače prava dece sa smetnjama i teškoćama u razvoju u sistemu zaštite, u skladu sa nacionalnim i međunarodnim standardima, te da razviju kompetencije za procenu i planiranje usluga zasnovanih na holističkom pristupu koji integriše socijalni i medicinski model invaliditeta.** * **Stručni radnici su osposobljeni da motivišu potencijalne hranitelje za brigu o deci sa smetnjama i teškoćama u razvoju i da primene veštine efikasne komunikacije o deci sa razvojnim teškoćama.** * **Stručni radnici su dopunili znanja u vezi sa izborom hranitelja koji može da odgovori na individualne potrebe deteta sa smetnjama i teškoćama u razvoju.** * **Stručni radnici su osposobljeni da koriste opšte kompetencije u hraniteljstvu radi definisanja prioriteta obuke i podrške hraniteljimima za decu sa smetnjama u razvoju.** * **Stručni radnici su razvili veštine za podsticanje hranitelja da koriste resurse lokalne zajednice u cilju inkluzije i participacije deteta.** * **Stručni radnici su osposobljeni da pruže podršku hraniteljima u očuvanju njihove dobrobiti, prepoznaju faktore rizika za sagorevanje i primene adekvatne strategije prevencije.** |

|  |
| --- |
| **Ciljna grupa profesionalaca kojima je obuka namijenjena** |
| Obuka je namenjena stručnim radnicima iz oblasti socijalne i dječje zaštite sa iskustvom rada sa decom i mladima. Obuka je takođe namenjena stručnjacima iz nevladinog sektora sa iskustvom podrške deci i mladima sa smetnjama i teškoćama u razvoju. |

|  |
| --- |
| **Uslovi za uključivanje profesionalaca u obuku** |
| Uslovi za uključivanje stručnjaka u obuku podrazumevaju sledeće: status stručnog radnika u socijalnoj zaštiti (licencirani stručni radnik u oblasti socijalne i dječje zaštite) ili diplomirani socijalni radnik, psiholog, pedagog, defektolog, sociolog, pravnik sa iskustvom rada sa ranjivim grupama. Prednost za pohađanje obuke će imati stručni radnici sa iskustvom u radu sa decom i mladima iz ranjivih grupa. |

|  |
| --- |
| **Krajnji korisnici** |
| Krajnji korisicni obuke su:   * Deca sa smetnjama i teškoćama u razvoju koja žive u hraniteljskim porodicama * Hranitelji dece sa smetnjama i teškoćama u razvoju |

|  |
| --- |
| **Broj učesnika u grupi (min/max)** |
| Minimalan: 12  Maksimalan: 25 |

|  |
| --- |
| **Dužina trajanja programa obuke** |
| Dva dana odnosno 16 sati obuke |